ผู้ว่าฯตรัง พร้อมคณะ ลงพื้นที่เดินตลาดเสริมสุข(ตลาดนัดควนหนังขำ)เยี่ยมให้กำลังใจพ่อค้าแม่ค้า พร้อมแจกแอลกอฮอล์ หน้ากากอนามัย และถุงมือ ชื่นชมเจ้าของตลาด และประชาชนที่ปฏิบัติตามมาตรการป้องกันการแพร่ระบาดของไวรัสโควิด-19

วันนี้ (16 ต.ค.2564) เวลา 14.30 น. นายขจรศักดิ์ เจริญโสภา ผู้ว่าราชการจังหวัดตรัง นางประไพ ปัญญาศิริ หัวหน้างานควบคุมโรคติดต่อ สำนักงานสาธารณสุขจังหวัดตรัง นายภานุวัฒน์ พูลสวัสดิ์ ผู้อำนวยการศูนย์ดำรงธรรมจังหวัดตรัง และคณะ พร้อมด้วยนายสำคัญ อรทัย นายอำเภอห้วยยอด นายอุดม ใส้เพี้ย สาธารณสุขอำเภอห้วยยอด นายวิชัย คุ้นเคย ผู้ช่วยสาธารณสุขอำเภอห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด คณะผู้บริหาร สมาชิกสภาเทศบาลตำบลห้วยยอด ลงพื้นที่ตรวจเยี่ยมให้กำลังใจพ่อค้าแม่ค้า บริเวณตลาดเสริมสุข (ตลาดนัดควนหนังขำ) ซึ่งเป็นตลาดนัดเอกชน ในเขตเทศบาลตำบลห้วยยอด

โอกาสนี้ ผู้ว่าราชการจังหวัดตรัง และคณะได้แจกแอลกอฮอล์ หน้ากากอนามัย และถุงมือ แก่พ่อค้า แม่ค้า และประชาชนที่มาจับจ่ายตลาด พร้อมทั้งทักทายพูดคุยอย่างเป็นกันเองและให้กำลังใจพ่อค้าแม่ค้า ทั้งนี้ผู้ว่าราชการจังหวัดตรังได้ชื่นชมเจ้าของตลาด พ่อค้าแม่ค้าและประชาชนที่ปฏิบัติตามมาตรการป้องกันการแพร่ระบาดของไวรัสโควิด 19 อย่างเคร่งครัด ด้วยการตรวจวัดอุณหภูมิ ล้างมือ สวมหน้ากากอนามัยทุกคนก่อนเข้าตลาดซึ่งเป็นเรื่องที่ดีมาก โดยเฉพาะอย่างยิ่งพ่อค้าแม่ค้าที่มาจำหน่ายสินค้าได้แสดงตนด้วยการห้อยบัตรรับรองผ่านการตรวจATKทุกร้านค้า พร้อมทั้งใส่ถุงมือ หน้ากากอนามัย และจัดวางเจลแฮลกอฮอล์ไว้สำหรับลูกค้าหน้าร้านตัวเองทุกร้าน

นอกจากนี้ ผู้ว่าราชการจังหวัดตรัง ได้สอบถามพ่อค้าแม่ค้าก็ทราบว่ายังมีพ่อค้าแม่ค้าบางรายยังไม่ได้รับการฉีดวัคซีนโควิด-19 จึงได้ขอความร่วมมือเจ้าของตลาดให้พ่อค้าแม่ค้ารวมทั้งบุคคลในครอบครัวซึ่งยังไม่ได้ฉีดวัคซีน ได้ลงทะเบียนฉีดวัคซีนโควิด-19 ซึ่งทางจังหวัดจะประสานหน่วยงานที่เกี่ยวข้องให้ดำเนินการจัดสรรวัคซีนโควิด-19 รองรับโดยเร่งด่วน ทั้งนี้เพื่อลดความเสี่ยงในการแพร่ระบาดของโรค และสร้างความมั่นใจให้ประชาชนได้อุ่นใจ คลายความวิตกกังวล และมีความปลอดภัยเมื่อมาจับจ่ายซื้อสินค้าในตลาดมากขึ้น

พิมมาส จันทร์ผ่อง/นักประชาสัมพันธ์ชำนาญการ/ข่าว

16 ตุลาคม 2564